Zille wél verkiesbaar as leier van federale raadHelen Zille. (Foto: ANA) Nadat Helen Zille haar verlede week in ŉ groot politieke verrassing verkiesbaar gestel het as voorsitter van die beleërde opposisie se federale raad, was daar bespiegelings dat sy nié aan die stryd om die toppos sou kon deelneem nie – hoofsaaklik weens een van haar omstrede twiets. Zille is geen vreemdeling vir sosiale media nie en haar uitsprake het haar al groot kritiek op die hals gehaal. Business Day het Maandag berig die DA win regsadvies in oor óf Zille wel verkiesbaar is. Dít nadat sy in Januarie verlede jaar ŉ ooreenkoms met die party bereik het om uit alle partystrukture te bedank na haar kommentaar op sosiale media dat kolonialisme nie nét sleg was nie. Désirée van der Walt, die DA se voorsittende beampte vir die federale raadsverkiesing, sê die party het kennis geneem van foutiewe berigte dat hy ŉ regsmening daaroor inwin. “Ons wil die bewering verwerp.” Van der Walt het gesê as voorsittende beampte is sy tevrede dat almal wat benoem is aan die bepalings voldoen. Zille is een van vier kandidate wat haar vir die pos beskikbaar gestel het. Die ander is Athol Trollip, tans die DA se federale voorsitter, Thomas Walters, die huidige ondervoorsitter van die DA se federale dagbestuur, asook Mike Waters, die DA se federale ondervoorsitter. James Selfe beklee tans die pos. Sy opvolger word tussen 18 en 20 Oktober verkies. Van der Walt het gesê kandidate word weereens daaraan herinner dat geen negatiewe veldtogte gevoer mag word nie.